Bæjarráð Akureyrar neitaði að veita píludeild Þórs jákvæða umsögn um vínveitingaleyfi í húsnæði deildarinnar. Framkvæmdastjóri Þórs segist með leyfisumsókninni hafa viljað hætta feluleik um áfengissölu á íþróttaviðburðum í bænum.
Akureyrarbær hefur í tvígang veitt jákvæða umsögn um vínveitingaleyfi í húsnæði tengdri íþróttastarfsemi, annars vegar í golfskála í Jaðri og hins vegar í Hlíðarfjalli.
Í rökstuðningi bæjarráðs segir að þar séu fullbúin eldhús og veitingasala en það eigi ekki við um píludeildina. Jafnframt benda þeir á að deildin geti sótt um tækifærisleyfi þegar við á. Hvert leyfi kostar um þrjátíu þúsund krónur.
Reimar Helgason, framkvæmdastjóri Þórs, segir synjun bæjarráðs hafa komið sér á óvart.
Það sem vakti fyrir okkur með þessari umsókn var að hætta þessum feluleik innan gæsalappa. Af því að það er selt hér á öllum meistaraflokksleikjum í bænum bjór án leyfa meira og minna.
Hann segir réttast að hafa frekar tilskilin leyfi og fara þá eftir þeim reglum sem í þeim felist.
Í píludeildinni eru þetta hópar sem eru að koma til okkar á kvöldin og um helgar að skemmta sér og það eru engin börn á svæðinu sko.
Hann segir það ákveðna hræðslu hjá bæjaryfirvöldum að taka þetta skref frekar en að umsóknin uppfylli ekki öll skilyrði. En þegar bæjarráð veitti jákvæða umsögn um vínveitingaleyfi í Hlíðarfjalli kom upp mikil gagnrýni.
Heimir Örn Árnason, forseti bæjarstjórnar, segir ekki harða mótstöðu vegna málsins hjá bænum.
En í þetta skiptið var ekki var ekki gefið leyfi en sko í framtíðinni, ég meina við þurfum bara að skoða þetta vel og vandlega, ég held að það hafi enginn viljað hoppa á þessa ákvörðun núna.